La Bibia piemontèisa/Testament Vej/Levitich/Levitich 19


Levìtich

19

Le conseguense dla santità ‘d Nosgnor 

Nosgnor a l’ha ancora parlà a Mosè. A l'ha dit: "A tuta la comunità dj’Israelita daje coste disposission-sì: ‘I l’eve da esse sant, përchè mi, ël Signor vòst Dé, i son sant. 

Minca un ëd vojàutri a l’ha da porteje rispet a sò pare e soa mare. 

I l’eve sèmper da osservé ‘l dì d’arpòs che mi i l’hai stabilì. Mi i son ël Signor, vòst Dé.

An gnun-a manera adressé vòstre preghiere a d’idoj e fabricheve nen ëd mistà ‘d metal fondù. I son mi ël Signor, vòst Dé.

Cand ch’i smon-e al Signor un sacrifissi ‘d comunion, felo ‘d manera che a Nosgnor a-j piasa përdabon. Mangé la carn dël sacrifissi dl’istess dì o l’andoman. Tut lòn ch’a resta fin-a al ters dì, a l’ha da esse dël tut brusà. Se cheidun a na mangia ël ters dì, i l’acetrai pa; cola carn a l’é coma s'a fussa na caropa. Col ch’a na mangia a portrà ‘l pèis ëd soa colpa, përchè ch’a profanerìa na còsa consacrà a mi, ël Signor, e a sarìa chiel istess bandì dal pòpol d’Israel.

Al temp dl’arcòlt, mësson-a pa lòn ch’a l’é chërsù an sla broa dij camp, e tiré nen sù ‘l gran ch’ij mëssonor a fan tombé, Fé l’istess ant la vëndumia - cheuje nen dël tut l’uva ch’a-i é ant le vis o ch’a l’é cascà a tèra. Lassela pitòst për ij pòver e jë strangé ch’a-i é ant ël pais. Mi i son ël Signor, vòst Dé.

Roba nen. 

Busiarda pa. Ambreuja nen cheidun dël pòpol. 

Giura nen ël fàuss për mè nòm. Cola-lì a sarìa na profanassion dël nòm ëd tò Dé. Mi i son ël Signor.

Dësfruta nen tò pròssim nì pòrtje vìa lòn ch’a l’é ‘l sò. Speta nen fin-a a l’andoman ëd deje la paga ai travajeur giornalié ch’it l’has pijà. 

Daje nen ëd nòm a un ch’a l’é ciòrgn e fà pa trapëtta a un ch’a l’é bòrgno. Pensa che tò Dé a vëdd tut lòn ch'it fas. Mi i son ël Signor.

Ant ij giudissi, fé nen ëd sentense 'ngiuste. Fé nen ëd parsialità an favor dij pòver o djë sgnor e dij potent. Giudiché sèmper con giustissia. Va nen an gir an tra toa gent a spantié ‘d maldicense. Presenteve nen coma ‘d testimòni për fé meuire vòst prossim. Mi i son ël Signor. 

Cova nen ëd malànim contra tò frel, ma al cas coregg-lo, parèj it të faras nen responsàbij ëd sò pëccà.

Pijëtte nen l’arvangia nì cova ‘d rancor contra gnun ëd toa gent. Veule bin a tò prossim tanme a ti medésim. Mi i son ël Signor.

Osserva ‘dcò coste régole-sì. Cobia nen ëd bestie dë specie diversa; sëmna pa an tò camp ëd smens ëd sòrt diversa; 

butte nen adòss na vestimenta antërsùa ‘d doe diverse qualità ‘d fibra.

Se n’òm as cogia con na s-ciava ch’a l’é concubin-a ‘d n’àutr e ch’a l’é nen ëstàita riscatà o rendùa lìbera, apress d’avèj anvestigà ‘l cas, col-lì a l’avrà da paghene un risarciment, ma a saran nen condanà a mòrt, dagià che la fomna a l’é ‘ncora na s-ciava. L’òm, contut, a smon-rà un moton a  l’intrada dël Tabërnàcol coma ‘n sacrifissi ‘d riparassion. Ël sacerdòt, con ës sacrifissi ‘d riparassion, a farà la sirimònia d’espiassion për ël pëccà che col òm a l’ha comëttù; parèj a oten-rà ‘l përdon ëd sò pëccà.

Cand ch’intreras ant la tèra dla promëssa e i-i pianteras d’erbo ‘d tute  sòrt, për ij prim tre agn mangg-ne pa ij frut e tenje për profan. Tuti j’erbo ch’a daran ëd frut l’ann ch’a fà quat, consacrje al Signor con ëd càntich ëd làuda. A parte da l’ann ch’a fà sinch it podras mangene ij frut. S’i faras parèj ti tl’avràs ël mej arcòlt. Mi i son ël Signor, vòst Dé.

Mangia nen la carn ch’a sia nen ëstàita prima svoidà da sò sangh. 

Pràtica nen l’art ëd l’andvinassion nì j’anciarm. 

Tajte nen ij cavèj ai pols ëd la testa, nì spont-te ij cant ëd la barba. 

Fate pa d’ëscarificassion an sla pel coma  segn ëd deul nì ‘t faras fete ‘d tatuagi an sla pel. Mi i son ël Signor. 

Profan-a nen toa fija an fasendje fé la meretris, dësnò ‘l pais as ampinirìa ‘d prostitussion e as quatarìa d’ignomìnia.

I l’eve sèmper da osservé ‘l dì d’arpòs ch’i l’hai stabilì e d’avèj reverensa për mè santuari  Mi i son ël Signor. 

Antamneve nen andasend a consulté ij mascon o coj ch’a fan l’evocassion dij mòrt. Mi i son ël Signor, vòst Dé.

Àuss-te an pé dëdnans ëd j’ansian e rend onor a coj ch’a l’han ij cavèj bianch. Avèj timor ëd Dio. Mi i son ël Signor. 

Quand un migrant a ven a sté dacant ëd voi, profitène nen. Al opòst, considerelo coma un dël pòst, coma un ëd vojàutri. Vorèje bin tanme ch'i veule bin a voi midem, përche ‘dcò vojàutri i j’ere ‘d migrant ant ël pais d’Egit. Mi i son ël Signor vòst Dé.

Fé gnun-e 'ngiustissie ant ij giudissi, nì faussifiché ij méter, ij pèis, o le mzure. Che vòstre balanse, pèis e mzure a sio precise. Mi i son ël Signor, vòst Dé, ch’a l’ha fave seurte da l’Egit.

Osservé tute mie ordinanse e régole. Mi i son ël Signor.

Nòte 

Bibia
Testament Vej
Levitich